সংগঠনের আট নেতানেত্রীর জামিনের পর মঙ্গলবার দুপুরে ব্যাঙ্কশাল আদালতের সামনে দোল উৎসবে মাতলেন সিপিএমের ছাত্র-যুবকর্মীরা। 
‘উইথ লভ ইনকিলাব’ স্লোগান তুলে এদিন দুপুরে ধর্মতলা থেকে মিছিল করে ব্যাঙ্কশাল আদালতের বাইরে জড়ো হন প্রায় চার হাজার এসএফআই-ডিওয়াইএফ কর্মী। নেতানেত্রীদের জামিনের খবর পেতেই তাঁরা পরস্পরকে লাল আবিরে রাঙিয়ে দেন। সেখানে হাজির সিপিএমনেতা সুজন চক্রবর্তী বলেন, ‘‘কলকাতার কালো রাস্তা আজ লাল আবিরে ভর্তি।’’
টেট দুর্নীতির অভিযোগে গত ৯ মার্চ রাজভবন অভিযানে পুলিশের সঙ্গে সংঘর্ষে জড়ান ছাত্র-যুব কর্মীরা। এসএফআইয়ের রাজ্য সভানেত্রী মধুজা সেনরায়, ডিওয়াইএফে’র রাজ্য সম্পাদক সায়নদীপ মিত্র-সহ আটজনের বিরুদ্ধে সরকারি সম্পত্তি ভাঙচুরের অভিযোগ ওঠে। গত ১০ মার্চ বিচারক তাঁদের চারদিনের জেল হেফাজতের নির্দেশ দিয়েছিলেন। এদিন ধৃত ছাত্র-যুব নেতাদের ১০০ টাকার বন্ডে জামিন দেন বিচারক। এর পরেই কোর্ট চত্বরের বাইরে ওই ছাত্র-যুবদের উৎসব শুরু হয়।
টেট দুর্নীতির অভিযোগে আগামী শুক্রবার বিকাশভবন অভিযানে কর্মসূচি নিয়েছে রাজ্য বিজেপি।